 NA KALUME KAZUNGU RAIS William Ruto leo Alhamisi anazuru Kaunti ya Lamu ambapo anatazamiwa kutoa hundi za fedha kwa jamii ya wavuvi mjini Mokowe. Rais Ruto pia ataongoza shughuli ya kufungua rasmi jumba la makao makuu ya Kamishna wa Kaunti ya Lamu, Louis Rono eneo hilo hilo la Mokowe. Jumba hilo la kima cha Sh214 milioni lilijengwa na kukamilika tangu 2021, hatua iliyosababisha ofisi ya kamishna wa kaunti hiyo kuhamishwa kutoka kisiwa cha Lamu hadi 5 Rais Ruto pia anatarajiwa kuhutubia wananchi, ambapo wakazi wa Lamu wanatarajia kwamba kiongozi huyo wa taifa atagusia suala la gharama ya juu ya maisha nchini. Wavuvi walioathiriwa na mradi wa ujenzi wa Bandari ya Lamu na miundomsingi ya Uchukuzi kati ya Kenya, Ehtiopia na Kusini mwa Sudan (Lapsset) pia wanatarajia kumsikia Rais Ruto akivunja kimya chake kuhusiana na fidia ya Sh1.76 bilioni ambayo wavuvi hao wamekuwa wakiisubiri miaka mingi bila mafanikio. Wakati wa kipindi cha kampeni mnamo Agosti, 2022, Rais Ruto alikuwa ameahidi kushughulikia suala la fidia ya wavuvi na kuhakikisha wamelipwa fedha zao katika kipindi cha siku 100 akiwa mamlakani. Ahadi hiyo aidha haijatimizwa huku wavuvi wakiendelea kuhangaika. “Twashukuru kwamba Rais Ruto anazuru tena Lamu. Sisi wavuvi twaamini ujio wake utaleta mwamko mpya, hasa kuhusiana na suala la fidia ya Sh1.76 bilioni kwa sisi nwavuvi ambalo limesalia gizani. Tumechoka kusubiri malipo yetu. Rais atueleze yeye mwenyewe ni lini serikali itaachilia fedha zetu,” akasema Bw Bakari Ali ambaye ni mvuvi. Wakazi wa Lamu pia wanatarajia Rais Ruto kugusia suala la usalama wa eneo hilo wakati wa ziara yake ya leo, ikizingatiwa kuwa katika kipindi cha mwezi mmoja uliopita Lamu imepoteza watu 6 na nyumba 11 kuteketezwa moto na magaidi wanaoshukiwa kuwa wa kundi la Al-Shabaab. Mauaji hayo yalitekelezwa vijiji vya Juhudi, Salama na Widho, eneobunge la Lamu Magharibi, hali iliyowaacha wananchi wakitorokea na kuishi kwenye kambi ya Shule ya Msingi ya Juhudi hadi wa leo. “Twataka kumsikia Rais wetu , William Ruto akizungumzia jinsi gani serikali itasitisha visa vya kigaidi na mauaji ambayo yamekuwa yakijirudiarudia vijijini mwetu miaka nenda miaka rudi. Tumechoka kushuhudia waume zetu, ndugu na hata watoto wetu wasio na hatia wakipoteza maisha mikononi mwa hawa wapiganaji,” akasema Bi Mary Wanjiru, mkazi wa Juhudi. Wakazi wa Lamu pia wanatarajia kiongozi wa taifa kugusia suala tata la ardhi eneo hilo. Masuala mengine ambayo Rais Ruto anatazamiwa kuyagusia ni Bandari ya Lamu iliyoko Kililana  ambayo imekuwa ikihudumu tangu kuzinduliwa kwake rasmi mnamo Mei 20,2021. Mara ya mwisho kwa Rais Ruto kuzuru Lamu ilikuwa Februari 26 mwaka huu, ambapo alifika mjini Mpeketoni kuongoza hafla ya maombi ya shukrani yaliyofanyika katika uwanja wa Muungano mjini humo. Wakati wa ziara hiyo, Rais Ruto aliandamana na Naibu wake, Rigathi Gachagua, Mkuu wa Mawaziri, Musalia Mudavadi, wabunge, maseneta na viongozi wengine kutoka sehemu mbalimbali za Kenya. Mbali na Lamu, Rais Ruto leo Alhamisi pia atazuru mji wa Ngao, eneobunge la Garsen, kaunti ya Tana River ambapo atakabidhi jamii ya wavuvi hundi na kisha kuzindua mradi wa unyunyizaji maji mashambani wa TARDA eneo hilo. Ijumaa, Rais Ruto atakuwa katika Kaunti ya Kilifi kabla ya kufika Kaunti ya Mombasa Jumamosi. Jumapili atakamilisha ziara yake Ukanda wa Pwani kwa kuzuru Kaunti ya Kwale. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  